Odločba Komisije

z dne 28. junija 1996

o načelnem priznavanju popolnosti dokumentacije, predložene v podroben pregled za možno vključitev aktivne snovi kvinoksifen v Prilogo I k Direktivi Sveta 91/414/EGS o dajanju fitofarmacevtskih sredstev v promet

(Besedilo velja za EGP)

(96/457/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 96/12/ES [2], in zlasti člena 6(3) Direktive,

ker je Direktiva 91/414/EGS predvidela razvoj seznama Skupnosti dovoljenih pesticidnih aktivnih snovi;

ker je 1. avgusta 1995 DowElanco Europe organom Velike Britanije predložil dokumentacijo za vključitev aktivne snovi kvinoksifen v Prilogo I k direktivi; ker so organi Velike Britanije Komisiji sporočili rezultate prve ocene popolnosti dokumentacije v zvezi z zahtevami po podatkih in informacijah iz Priloge II in, za najmanj eno fitofarmacevtsko sredstvo, ki vsebuje zadevno aktivno snov, iz Priloge III k direktivi; ker je zatem v skladu z določbami člena 6(2) prijavitelj dokumentacijo predložil Komisiji in drugim državam članicam;

ker je Komisija 20. marca 1996 dokumentacijo predložila Stalnemu odboru za zdravstveno varstvo rastlin na sestanku delovne skupine "Zakonodaja" Odbora, med katerim so države članice potrdile prejem dokumentacije;

ker člen 6(3) Direktive zahteva potrditev na ravni Skupnosti, da dokumentacija načeloma izpolnjuje zahteve po podatkih in informacijah, predvidene v Prilogi II, in zahteve za najmanj eno fitofarmacevtsko sredstvo, ki vsebuje zadevno aktivno snov, iz Priloge III k direktivi;

ker je takšna potrditev potrebna, da bi lahko nadaljevali s podrobno oceno dokumentacije in državam članicam dali možnost odobritve začasne registracije za fitofarmacevtska sredstva, ki vsebujejo zadevno aktivno snov, upoštevajoč pogoje, določene v členu 8(1) direktive, in zlasti pogoj za natančno oceno aktivne snovi in fitofarmacevtskega sredstva glede na zahteve Direktive;

ker takšna odločba ne posega v pravico, da se lahko od prijavitelja zahteva dodatne podatke ali informacije, če se med podrobnim pregledom izkaže, da so ti podatki ali informacije potrebni za sprejem odločbe;

ker je med državami članicami in Komisijo dogovorjeno, da bo Velika Britanija nadaljevala podrobno oceno dokumentacije in Komisiji, čim prej in najpozneje v enem letu, posredovala ugotovitve svoje ocene skupaj s priporočili o vključitvi ali nevključitvi ter pogoji v zvezi s tem; ker se bo po prejemu tega poročila podrobna ocena nadaljevala s strokovnim znanjem in izkušnjami vseh držav članic v okviru Stalnega odbora za zdravstveno varstvo rastlin;

ker so ukrepi, predvideni s to odločbo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO ODLOČBO:

Člen 1

Dokumentacijo, ki jo je DowElanco Europe predložil Komisiji in državam članicam glede vključitve kvinoksifena kot aktivne snovi v Prilogo I k Direktivi 91/414/EGS, in ki je bila 20. maja 1996 predložena Stalnemu odboru za zdravstveno varstvo rastlin, se šteje, da načeloma izpolnjuje zahteve po podatkih in informacijah, predvidenih v Prilogi II, in zahteve za eno fitofarmacevtsko sredstvo, ki vsebuje zadevno aktivno snov, iz Priloge III k direktivi.

Člen 2

Ta odločba je naslovljena na države članice.

V Bruslju, 28. junija 1996

Za Komisijo

Ritt Bjerregaard

Član Komisije

[1] UL L 230, 19.8.1991, str. 1.

[2] UL L 65, 15.3.1996, str. 20.

--------------------------------------------------